Document ID: 31994R2019

Komisjoni määrus (EÜ) nr 2019/94,
2. august 1994,
maisitärklise tootmisjääkide impordi kohta Ameerika Ühendriikidest
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta, [1] viimati muudetud määrusega (EÜ) nr 1866/94, eriti selle artikli 9 lõiget 2, [2]
ning arvestades, et:
Euroopa Ühendus ja Ameerika Ühendriigid on GATTi raames kokku leppinud, et selgitatakse maisitärklise tootmisjääkide tariifset määratlust; kõnealuste toodete importimisel ühendusse tuleb teha laboratoorsed analüüsid, et kindlaks teha toodete vastavus tariifsele määratlusele; USA põllumajandusministeeriumi Federal Grain Inspection Service (FGIS) ja USA märgjahvatustööstus kinnitavad USA ametiasutuste korrapärase järelevalve all, et kõnealused USAst ühendusse imporditavad tooted vastavad kokkulepitud määratlusele;
toodetega kaasasolevate sertifikaatide süsteemi alusel, mis on kehtestatud USAst imporditud toodete nõuetekohasuse kontrollimiseks, on asjakohane jätkuvalt kohaldada tavapäraseid kontrollimeetmeid selliste USAst imporditud toodete suhtes, millega on kaasas kõnealused sertifikaadid, ja muu maisitärklise tootmisjääkide impordi suhtes;
asjaolu, et liikmesriigid teavitavad korrapäraselt komisjoni kõnealuste sertifikaatide alusel imporditud toodete kogustest ja väärtusest, on USAga sõlmitud kokkuleppe osa, mis võimaldab kõnealuse kokkuleppe rakendamist tõhusamalt jälgida;
teraviljaturu korralduskomitee ei ole oma eesistuja poolt kindlaksmääratud ajavahemiku jooksul arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
1. Kõiki USAst ühendusse imporditavate CN-koodi 23031019 alla kuuluvate maisitärklise tootmisjääkide saadetisi, millega ei ole kaasas käesoleva määruse lisas sätestatud ning FGISi ja USA märgjahvatustööstuse väljaantud sertifikaati, kontrollitakse laboratoorsete analüüsidega, et teha kindlaks nende vastavus kõnealusele koodile.
2. USAst pärit saadetiste suhtes, millele on lisatud kaks kõnealust sertifikaati, ning kõikidest teistest kolmandatest riikidest pärit saadetiste suhtes kohaldatakse tavapäraseid impordikontrollimeetmeid.
Artikkel 2
Liikmesriigid teatavad komisjonile enne iga kuu lõppu nende toodete kogused ja väärtuse, mis on imporditud eelmise kuu jooksul, mis kuuluvad CN-koodi 23031019 alla ja millega on kaasas artikli 1 lõikes 1 osutatud vastavussertifikaat.
Artikkel 3
Käesolev määrus jõustub 8. septembril 1994.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. august 1994

Labels: 8
3
17
18